ମୁମ୍ୱାଇ ୧୮/୧୨ଃ ଶେଷ ହେଉଛି ମୁମ୍ୱାଇ ଏନସିବି ଜୋନାଲ ନିର୍ଦ୍ଦେଶକ ସମୀର ୱାଙ୍ଖଡେଙ୍କ କାର୍ଯ୍ୟକାଳ । ଶୁକ୍ରବାର ଦିନ ଏନେଇ ସୂଚନା ଦିଆଯାଇଛି । ଡିସେମ୍ବର ୩୧ରେ ଶେଷ ହେବ କାର୍ଯ୍ୟକାଳ । ତେବେ ସେ ନିଜର କାର୍ଯ୍ୟକାଳ ବଢାଇନାହାଁନ୍ତି । ସୂଚନା ଥାଉକି, ତାଙ୍କ କାର୍ଯ୍ୟକାଳ ମଧ୍ୟରେ ସେ ୯୬ ଜଣଙ୍କୁ ଗିରଫ କରିଥିଲେ । ଅଗଷ୍ଟ-ଡିସେମ୍ବର ୨୦ ମଧ୍ୟରେ ମୋଟ ୨୮ ଟି ମାମଲା ରୁଜୁ କରିଥିଲେ ।
୨୦୨୧ମସିହାରେ ୨୩୪ ଜଣଙ୍କୁ ଗିରଫ କରିଥିଲେ ଓ ୧୧୭ଟି ମାମଲା ପଞ୍ଜୀକୃତ କରିଥିଲେ । ୨୦୦୮ ବ୍ୟାଚ୍ ଭାରତୀୟ ରାଜସ୍ୱ ସେବା ଅଧିକାରୀ ସମୀର ୱାଙ୍ଖଡେ ସେପ୍ଟେମ୍ବର ୨୦୨୦ରୁ ଏନସିବିରେ ଡେପୁଟେସନରେ ଥିଲେ । ବର୍ତ୍ତମାନ ଡ୍ରଗ୍ସ ବିରୋଧୀ ଏଜେନ୍ସିର ମୁମ୍ବାଇର ଜୋନାଲ ନିର୍ଦ୍ଦେଶକ ଅଛନ୍ତି । ସେ ଏହାପୂର୍ବରୁ ରାଜସ୍ୱ ଇଣ୍ଟେଲିଜେନ୍ସ ନିର୍ଦ୍ଦେଶାଳୟ (DRI) ରେ ପୋଷ୍ଟରେ ଥିଲେ ।
ଏନସିବିର ଜୋନାଲ ନିର୍ଦ୍ଦେଶକ ଭାବେ ସମୀର ୱାଙ୍ଖଡେଙ୍କ ଅଭିନେତା ସୁଶାନ୍ତ ସିଂ ରାଜପୁତଙ୍କ ଆତ୍ମହତ୍ୟା ପରେ ବଲିଉଡ ସେଲିବ୍ରିଟିଙ୍କ ସହ ଜଡିତ ଥିବା ଡ୍ରଗ୍ ସିଣ୍ଡିକେଟ୍ ଉପରେ କଟକଣା ଜାରି କରିଥିଲେ । ଚଳିତ ବର୍ଷ ଅକ୍ଟୋବରରେ ୱାଙ୍ଖଡେଙ୍କ ନେତୃତ୍ୱରେ ଏକ ଟିମ୍ ମୁମ୍ବାଇ ଉପକୂଳରୁ ଏକ କ୍ରୁଜ୍ ଉପରେ ଚଢାଉ କରିବା ଡ୍ରଗ୍ସ ଉଦ୍ଧାର କରିଥିବା ବେଳେ ଅଭିନେତା ଶାହରୁଖ ଖାନଙ୍କ ପୁଅ ଆର୍ଯ୍ୟନଙ୍କୁ ଗିରଫ କରିଥିଲେ ।
କିନ୍ତୁ ପରେ ଏହି ଚଢାଉରେ ଏନସିବି ଦ୍ୱାରା ବ୍ୟବହୃତ ସାକ୍ଷୀଙ୍କ ବୟାନ ନେଇ ଉଠିଥିଲା ପ୍ରଶ । ଶାହରୁଖ ଖାନଙ୍କଠାରୁ ଟଙ୍କା ନେବା ପାଇଁ ଏନସିବି ଅଧିକାରୀଙ୍କ ଉଦ୍ୟମ ମଧ୍ୟ ହୋଇଥିବା ଅଭିଯୋଗ ହୋଇଥିଲା । ମହାରାଷ୍ଟ୍ର ମନ୍ତ୍ରୀ ନବାବ ମଲିକ ୱାଙ୍ଖଡେଙ୍କ ଉପରେ ଆକ୍ରମଣ କରି ଅଭିଯୋଗ କରିଥିଲେ ଯେ ସେ ଜଣେ ମୁସଲମାନ ଜନ୍ମ ହୋଇ ମଧ୍ୟ ଜାଲ୍ ଜାତି ପ୍ରମାଣପତ୍ର ପାଇବା ପରେ ଅନୁସୂଚିତ ଜାତି କୋଟାରେ ଚାକିରି ପାଇଛନ୍ତି ।
ତେବେ ସମୀର ଏହି ଅଭିଯୋଗକୁ ଅସ୍ୱୀକାର କରିଥିଲେ । ତାଙ୍କ ପିତା ଏନସିପି ନେତା ମଲ୍ଲିକଙ୍କ ବିରୋଧରେ ମାନହାନି ମକଦ୍ଦମା ଦାୟର କରିଛନ୍ତି । ଏନସିବିରେ ତାଙ୍କର ଡେପୁଟେସନ ଶେଷ ହେବା ପରେ ତାଙ୍କୁ କେଉଁଠାରେ ପୋଷ୍ଟିଂ ମିଳିବ ସେନେଇ ସ୍ପଷ୍ଟ ସୂଚନା ନାହିଁ ।
